VSL Sklep I Cpg 317/2019
Datum: 2020-05-29T02:00:00.000+02:00
ecli: ECLI:SI:VSLJ:2020:I.CPG.317.2019
sodisce: Višje sodišče v Ljubljani
oddelek: Gospodarski oddelek
institut: sodna poravnava - pravni interes za pritožbo - nedovoljena pritožba
jedro: Pritožnica v konkretnem primeru po sklenitvi sodne poravnave, ki jo je sklenila s tožnikom pred sodiščem prve stopnje, nima več pravnega interesa za pritožbo zoper izpodbijano sodbo. Zato je njena pritožba nedovoljena (četrti odstavek 343. člena ZPP).
zveza: ZPP člen 306, 343, 343/4

## Jedro

Pritožnica v konkretnem primeru po sklenitvi sodne poravnave, ki jo je sklenila s tožnikom pred sodiščem prve stopnje, nima več pravnega interesa za pritožbo zoper izpodbijano sodbo. Zato je njena pritožba nedovoljena (četrti odstavek 343. člena ZPP).

## Izrek

Pritožba se zavrže.

## Obrazložitev

1. Sodišče prve stopnje je s sodbo ugotovilo, da je sklep nadzornega sveta tožene stranke o odpoklicu tožeče stranke z mesta predsednika in člana uprave tožene stranke z dne 9. 10. 2009 ničen (I. točka izreka); z vmesno sodbo pa, da je glede temelja izkazana odškodninska odgovornost tožene stranke in da bo o višini tožbenega zahtevka sodišče odločalo po pravnomočnosti vmesne sodbe (II. točka izreka).

2. Na pritožbo toženke je Višje sodišče v Ljubljani s sodbo I Cpg 1311/2016 z dne 4. 10. 2017 izpodbijano sodbo spremenilo tako, da je tožbeni zahtevek zavrnilo. Zoper sodbo višjega sodišča je tožnik vložil revizijo, s katero je uspel. Vrhovno sodišče RS je s sklepom III Ips 10/2018 z dne 10. 5. 2019 razveljavilo sodbo sodišča druge stopnje ter zadevo vrnilo sodišču druge stopnje v novo sojenje.

3. Pred izvedbo novega sojenja pred sodiščem druge stopnje sta se pravdni stranki poravnali. Pred sodiščem prve stopnje sta sklenili sodno poravnavo v zadevi V Pg 604/2020, v katero sta vključili tudi nepravnomočno končano zadevo Okrožnega sodišča v Ljubljani V Pg 4575/2012 z dne 12. 4. 2016. Spis s sklenjeno sodno poravnavo je Okrožno sodišče v Ljubljani posredovalo pritožbenemu sodišču, ki je v nadaljevanju odločilo še o pritožbi tožene stranke zoper sodbo V Pg 4575/2012 z dne 12. 4. 2016. 4. Pritožba ni dovoljena.

5. Pritožnica v konkretnem primeru po sklenitvi sodne poravnave, ki jo je sklenila s tožnikom pred sodiščem prve stopnje, nima več pravnega interesa za pritožbo zoper izpodbijano sodbo. Zato je njena pritožba nedovoljena (četrti odstavek 343. člena ZPP).

6. Nedovoljeno pritožbo je s sklepom zavrgla sodnica poročevalka v skladu s pooblastilom iz prvega odstavka 346. člena ZPP.